b'\n_START_ARTICLE_\n\xc5\xa0erdeni\n_START_PARAGRAPH_\n\xc5\xa0erdeni (egip\xc4\x8dansko \xc5\xa1rdn, \xc5\xa1\xea\x9c\xa3rd\xea\x9c\xa3n\xea\x9c\xa3 ali \xc5\xa1\xea\x9c\xa3rdyn\xea\x9c\xa3, ugaritsko \xc5\xa1rdnn(m) in trtn(m), morda akadsko \xc5\xa1e\xe2\x80\x93er\xe2\x80\x93ta\xe2\x80\x93an\xe2\x80\x93nu) so bili ena od ve\xc4\x8d skupin Ljudstev z morja z vzhodnega Sredozemlja, ki se pojavljajo v egip\xc4\x8danskih in ugaritskih zgodovinskih in ikonografskih zapisih iz 2. tiso\xc4\x8dletja pr. n. \xc5\xa1t. _NEWLINE_Na reliefih so prikazani kot vojaki z okroglimi \xc5\xa1\xc4\x8diti in kopji, bodali ali me\xc4\x8di, morda tipa naue II. V nekaterih primerih nosijo prsne \xc5\xa1\xc4\x8dite in kratka krila, njihov klju\xc4\x8dni prepoznavni znak pa je rogata \xc4\x8delada. Na sliki v Medinet Habuju so njihova kratka krila podobna filistejskim. \xc5\xa0erdenski me\xc4\x8d se je razvil morda s pove\xc4\x8danjem evropskih bodal. \xc5\xa0erdenski in filistejski najemniki so se po mnenju Roberta Drewsa s tak\xc5\xa1nimi me\xc4\x8di lahko zoperstavili napadom bojnih voz in bili zato dragoceni zavezniki. Drewsova teorija je predmet ob\xc5\xa1irnih kritik sodobnih znanstvenikov.\n_START_SECTION_\nIzvor\n_START_PARAGRAPH_\n\xc5\xa0erdeni niso omenjeni v nobeni hetitski ali gr\xc5\xa1ki legendi ali zapisu, kar ka\xc5\xbee, da niso izvirali iz njihovega  vplivnega  podro\xc4\x8dja. Nekateri znanstveniki vidijo etimolo\xc5\xa1ke povezave v podobnostih imen \xc5\xa0erdeni-Sardinci, \xc5\xa0ekele\xc5\xa1i-Sikuli  (Sicilci) in Trs-w (Tevkri ali Tjekerji)\xe2\x80\x93Etru\xc5\xa1\xc4\x8dani in menijo, da so \xc5\xa0erdeni izvirali iz zahodnega Sredozemlja. Drugi menijo, da za to teorijo ni nobenih trdnih arheolo\xc5\xa1kih dokazov, obstoje\xc4\x8di dokazi pa ka\xc5\xbeejo, da so se na ta ozemlja priselili po obdobju Ramzesa III. in ne pred njim.\n_START_SECTION_\nVzhodna teorija\n_START_PARAGRAPH_\nZaklju\xc4\x8dki angle\xc5\xa1ke arheologinje Margaret Guido (1912\xe2\x80\x931994), da so \xc5\xa0erdeni, \xc5\xa0ekele\xc5\xa1i in Tevkri pri\xc5\xa1li z zahodnega Sredozemlja, nimajo trdnih dokazov. Guidojeva je leta 1963 trdila, sa so \xc5\xa0erdeni nazadnje pri\xc5\xa1li iz Jonije na zahodni anatolski obali, natan\xc4\x8dneje iz pore\xc4\x8dja Hermosa vzhodno od otoka Iosa. Trdila je tudi, da se je spomin nanje ohranil v imenih naselja Sarde in Sardske ravnine. _NEWLINE_Do nedavnega se je domnevalo, da so bile Sarde naseljene \xc5\xa1ele po anatolskem in egejskem srednjem veku, arheolo\xc5\xa1ke raziskave pa so dokazale, da so bile naseljene \xc5\xbee v bronasti dobi in imele znatno \xc5\xa1tevilo prebivalcev. \xc4\x8ce je to res, so se \xc5\xa0erdeni pred pritiskom Hetitov v pozni bronasti dobi in lakoto, ki je v tistem \xc4\x8dasu doletela Anatolijo, umaknili na egejske otoke in se zatem zaradi pomanjkanja prostora za\xc4\x8deli vra\xc4\x8dati na celino.  Kasneje so se naselili morda tudi na Sardiniji._NEWLINE_\xc5\xa0erdene in Sardinijo povezujejo samo oro\xc5\xbeje in oklepi, podobni \xc5\xa1erdenskim, najdeni na Sardiniji. Oro\xc5\xbeje je nekaj stoletij mlaj\xc5\xa1e od Ljudstev z morja, ki so se dogajala v 13.-12. stoletja pr. n. \xc5\xa1t. \xc4\x8ce je teorija, da so se \xc5\xa0erdeni preselili na Sardinijo samo po njihovem porazu z Ramzesom III. okoli 1178\xe2\x80\x931175 pr. n. \xc5\xa1t., so najdbe na Sardiniji primerki starej\xc5\xa1ih tipov oro\xc5\xbeja in oklepov._NEWLINE_\xc4\x8ce so se \xc5\xa0erdeni preselili v zahodno Sredozemlje samo v 9. stoletju pr. n. \xc5\xa1t., morda isto\xc4\x8dasno s prvimi Etru\xc5\xa1\xc4\x8dani ali celo Feni\xc4\x8dani, bi to re\xc5\xa1ilo problem najdb njihovega oro\xc5\xbeja na Sardiniji, ne bi pa dalo odgovora na vpra\xc5\xa1anje, kje so bili od obdobje Ljudstev z morja do njihovega pojava na Sardiniji.\n_START_SECTION_\nZahodna teorija\n_START_PARAGRAPH_\nTeorijo, da so se ljudstva z vzhodnega Sredozemlja v pozni bronasti dobi selila na Sardinijo, odlo\xc4\x8dno zavra\xc4\x8data italijanska arheologa Massimo Pallottino in Giovanni Ugas. Slednji ena\xc4\x8di \xc5\xa0erdene z domorodno nura\xc5\xa1ko civilizacijo. Ugas je izkopaval naklju\xc4\x8dno odkriti hipogej Sant\'Iroxi, v katerem je odkril ve\xc4\x8d me\xc4\x8dev in bodal iz arzenovega brona, datiranih v leto 1600 pr. n. \xc5\xa1t. Odkritje ka\xc5\xbee, da so nura\xc5\xa1ka plemena uporabljala tovrstno oro\xc5\xbeje \xc5\xbee od sredine 2. tiso\xc4\x8dletja pr. n. \xc5\xa1t. Odkril je tudi ve\xc4\x8d nura\xc5\xa1kih  bronastih kipcev vojakov z rogatimi \xc4\x8deladami in okroglimi \xc5\xa1\xc4\x8diti  iz obdobja okoli 1200 pr. n. \xc5\xa1t. Podoben me\xc4\x8d  je upodobljen na menhirju v Filitosi na ju\xc5\xbeni Korziki.  Giovanni Lilliu opozarja, da obdobje, v katerem \xc5\xa0erdene omenjajo egip\xc4\x8danski viri, sovpada z vi\xc5\xa1kom nura\xc5\xa1ke civilizacije. Sardinci iz Zaliva Cagliari in njegove okolice so po mnenju Roberta Drewsa postali vojaki in zapustili otok, da bi v kraljestvih vzhodnega Sredozemlja izbolj\xc5\xa1ali svoje \xc5\xbeivljenjske pogoje._NEWLINE_Leta 2010 so nura\xc5\xa1ko lon\xc4\x8denino odkrili v Kokinokremosu na Cipru. Najdi\xc5\xa1\xc4\x8de se pripisuje Ljudstvom z morja.  Na Korziki in Sardiniji potekajo v okviru "Projekta \xc5\xa0ardani" od leta 2008  arheolo\xc5\xa1ke raziskave pod vodstvom Sredi\xc5\xa1\xc4\x8da za \xc5\xa1tudije egip\xc4\x8danske in koptske civilizacije s sede\xc5\xbeem v Genovi in v sodelovanju z univerzama v Genovi in Tarantu. Cilj projekta je zbrati \xc4\x8dim ve\xc4\x8d podatkov o \xc5\xa1ardanski kulturi v faraonskem Egiptu in izven njega. Vodja projekta je egiptolog Giacomo Cavillier, ki \xc5\xbeeli preveriti vse mogo\xc4\x8de vzajemne povezave med \xc5\xa0erdeni in  lokalnimi kulturami na Sardiniji in Korziki in drugod na Sredozemlju.'